FREDERIKSHAVN:I Frederikshavn Kommune vender de hver en krone og sparer en vis legemsdel ud af bukserne.

Samtidig er der lønfest på direktionsgangen i det kommunalt ejede forsyningsselskab, Frederikshavn Forsyning A/S.

Det blev mandag aften afsløret i tredje udsendelse i DR’s serie "De dyre direktører" - og det skaber både undren og forargelse på lærerværelserne, hvor de dagligt mærker sparekniven.

Fik fratrædelse og blev forfremmet

Ifølge DR’s afsløring har Frederikshavn Forsyning forgyldt den administrerende direktør med en fratrædelse på 906.000 kr. - for dagen efter at forfremme ham med en lønforhøjelse på en halv million kroner og en årsløn på 1,7 mio. kr.

Seks år efter får direktøren endnu en fratrædelsesgodtgørelse. Denne gang på 930.000 kr., men direktøren fortsætter i samme job.

Gyldne håndtryk eksisterer ikke kun i fiktionens verden. I januar gav Frederikshavn Kommune et gyldent håndtryk til en direktør, der blev fyret. Arkivfoto: Peter Broen

Gyldent håndtryk

I januar i år afskedigede Frederikshavn Kommune direktøren for børn, skole og arbejdsmarkedet.

Afskedigelsen betød, at hun får et års løn, cirka 1,7 mio. kr. Plus løn for et halvt års opsigelsesvarsel, tilsammen omkring 2,5 mio. kr.

Lønkulturen på direktionsgangene i kommunen og kommunalt ejede selskaber blev kritiseret tirsdag aften på Lærerkreds Nords velbesøgte vælgermøde i Arena Nord.

Her efterlyste flere svar på, hvordan kommunen på den måde kan smide penge ud af vinduet, samtidig med, at skolerne sparer, så eleverne står i kø ved privat- og friskoler, der skyder op i kommunen. Senest med nyheden om, at endnu en friskole er på vej i Sæby.

Frederikshavn Forsyning A/S optrådte i DR’s dokumentarserie ”De dyre direktører”. Arkivfoto: Bent Jakobsen

- Dybt godnat...

- I må stramme op og kanalisere nogle af alle de penge over i varme hænder, sagde Bjarne Larsen fra Skagen.

- Kommunen skal altid have råd til at fyre en direktør, der ikke kan klare sin opgave, men det er svært at forstå, hvordan det system er skruet sammen og svært at forklare og forsvare det, sagde Anders Broholm (V).

- Direktørerne står til rådighed 24-7 og de skal have en ordentlig løn, men det lyder godt nok fuldstændigt overdrevet, sagde Christina Lykke Eriksen (SF).

Anders Brandt Sørensen (S) kaldte det "dybt godnat", og mente at de (direktørerne) må have en god fagforening...

Fakta om De dyre direktører

DR har i tre udsendelser, De dyre direktører, belyst lønfesten i kommunalt ejede selskaber, herunder Frederikshavn Forsyning.

Her fik direktør Claus Reimann Petersen for flere år siden 906.000 kr. i fratrædelse, men i stedet for at fratræde blev han forfremmet og fortsatte dagen efter i en højere stilling med en halv mio. kr. mere i løn, en årsløn på 1,7 mio. kr.

Sidste år fik direktøren endnu en fratrædelse, denne gang på 930.000 kr., men fortsatte i samme job.

Kommunalforsker Roger Buch kalder det i udsendelsen "penge ud af vinduet" i stedet for "at varetage kommunen og forbrugernes interesse".